الأندية المغربية كتعيش حالة استنفار قصوى، بعد إعلان تعليق مباريات البطولة البارح السبت من طرف وزارتي الداخلية والثقافة والشباب والرياضة. الفراقي سرحات لاعبيها والزمتهم يمشيوا لديورهم حفاظا على سلامتهم من فيروس كورونا، بعدما ارتفع عدد المصابين إلى 28 حالة جديدة، الشيء اللي كيندر بتطور الأمور أكثر خلال الأيام القليلة القادمة. وكشفت مصادر مطلعة ل”كود” أن الجامعة بدأت كتفكر في سيناريو توقيف البطولة رسميا حتى العام الجاي، يعني يكون موسم ابيض، وهاد القرار يمكن غادي يتخذ حسب التطورات الجاية. علامات استفهام بدات كتطرح بحدة، خصوصا أن بعض الأندية الوطنية عطات عطلة للاعبين غير محددة، أي أن الوضع يمكن يبقى على ما هو عليه إلا انتشر الفيروس بشكل مهول. ومن المنتظر أن يعلن فوزي لقجع في الاجتماع الطارئ ديال غدا الاثنين عن مجموعة من القرارات المصيرية وما شي بعيد يعلن عن موسم ابيض، إضافة إلى تعليق جميع مباريات المنتخبات الوطنية، حفاظا على سلامة المواطنين المغاربة من وباء كورونا. 
واش الجامعة كتفكر في موسم بيض.. الأندية مبرزطة ولقجع غادي يعلن عن قرارات مصيرية غدا فالاجتماع